คณะทหารรักษาชาติ

**คณะทหารรักษาชาติ** เป็นคณะรัฐประหารที่ใช้กำลังเข้ายึดอำนาจในเสรีพันธมิตรดาวเคราะห์เมื่อวันที่ 13 เมษายน ปีอวกาศที่ 797 ซึ่งเป็นจุดเริ่มต้นของสงครามกลางเมืองเสรีพันธมิตร

## เหตุการณ์

แม้ว่ารัฐบาลเสรีพันธมิตรดาวเคราะห์จะทุจริตฉ้อฉลสักเพียงใด แต่นักการเมืองอย่างย็อบ ทรือนีท ก็ยังคงได้รับเลือกเป็นประธานคณะมนตรีสูงสุด ความสกปรกของนักการเมืองสร้างความไม่พอใจแก่เหล่านายทหารระดับสูงอยู่ลึกๆ

ผู้บัญชาการกองเรืออวกาศ-พลเอกบิวค็อกได้รับแจ้งเตือนล่วงหน้าจากหยางล่วงหน้าว่าอาจเกิดการก่อความไม่สงบในระบบดาวรอบนอก เพื่อล่อให้เคลื่อนกำลังออกจากดาวหลัก แล้วทำรัฐประหารในดาวหลัก บิวค็อกจึงจัดตั้งชุดสืบลับเพื่อสืบหาคณะผู้ก่อการ แต่ก็สืบไม่ได้ความ

ความไม่สงบที่ระบบดาวรอบนอกเริ่มขึ้นในวันที่ 3 เมษายน รักษาการแทนผู้บัญชาการศูนย์ยุทธนาธิการ-พลเอกดอว์สัน สั่งการให้กองเรือหยางทำการปราบปรามการกบฏที่ระบบดาวรอบนอกทั้งหมด บิวค็อกจึงชะล่าใจว่ามีกำลังรบใหญ่ประจำอยู่ในดาวหลัก คงไม่มีใครกล้าทำรัฐประหาร

สำนักงานจเรทหารทั่วไป ส่งหนังสือเวียนแจ้งว่าจะมีการซ้อมรบใหญ่ในวันที่ 13 เมษายน ภายในดาวหลักตามกำหนดการที่ตั้งไว้ตั้งแต่ต้นปี ขอให้ทุกคนใช้ชีวิตตามปกติ ในวันนั้น คณะรัฐประหารสามารถเคลื่อนย้ายกำลังพลโดยไม่มีประชาชนสงสัย และนำหน่วยรบมือดีบุกจู่โจมสถานที่สำคัญหลายแห่ง อาคารรัฐสภา, ทำเนียบคณะมนตรีสูงสุด, ศูนย์ยุทธนาธิการ, กองบัญชาการตำรวจ, ท่าอวกาศ ฯลฯ

รักษาการแทนผู้บัญชาการศูนย์ยุทธนาธิการ-พลเอกดอว์สัน และผู้บัญชาการกองเรืออวกาศ-พลเอกบิวค็อก ตลอดจนบุคคลสำคัญในรัฐบาลถูกควบคุมตัว อย่างไรก็ตาม คณะรัฐประหารไม่พบตัวประธานคณะมนตรีสูงสุด-ย็อบ ทรือนีท

คณะรัฐประหารซึ่งเรียกตนเองว่า "คณะทหารรักษาชาติ" ยกการทุจริตคอร์รัปชั่นในรัฐบาลเป็นข้ออ้างในการยึดอำนาจการปกครอง และประกาศว่าจะปราบปรามการทุจริตในประเทศให้หมดจด และจะทำการโค่นล้มจักรวรรดิ คณะรัฐประหารระงับใช้รัฐธรรมนูญ และแทนที่ด้วยประกาศคณะทหารรักษาชาติ มีการระงับสิทธิเสรีภาพหลายประการ

20 เมษายน ปีอวกาศที่ 797 พลเอกหยางเหวินหลี่เคลื่อนกองเรือออกจากปราการอีเซอร์โลนเพื่อทำการหยุดยั้งรัฐบาลทหาร และหวังจะฟื้นฟูรัฐบาลจากการเลือกตั้งในวิถีประชาธิปไตย ด้วยเหตุนี้ คณะรัฐประหารจึงส่งกองเรือที่ 11 ออกไปต่อต้านกองเรือหยาง เกิดเป็นยุทธการโดเรีย ในเดือนพฤษภาคม ซึ่งกองเรือที่ 11 เป็นฝ่ายพ่ายแพ้

ความพ่ายแพ้ในยุทธการโดเรีย ทำให้คณะรัฐประหารสูญเสียกำลังรบเคลื่อนที่ ความไม่พอใจของประชาชนในดาวหลักไฮเนสเซินเพิ่มสูงขึ้น เนื่องจากไฮเนสเซินปิดกั้นตนเองจากดาวดวงอื่น กำลังการผลิตจึงไม่เพียงพอ เกิดภาวะขาดแคลนสินค้า ค่าครองชีพพุ่งทะยาน คณะทหารก็ไม่มีความรู้เรื่องเศรษฐกิจ อดีตสมาชิกรัฐสภา เจสสิก้า เอ็ดเวิดส์ นำประชาชนกว่าสองแสนคนในกรุงไฮเนสเซินโพลิสออกมารวมตัวกันประท้วงครั้งใหญ่ที่สนามกีฬาอนุสรณ์ไฮเนสเซินในวันที่ 22 มิถุนายน นำมาซึ่งการใช้กำลังทหารปราบปรามอย่างรุนแรงจนมีประชาชนเสียชีวิต 20,000 คน การสังหารหมู่ครั้งนี้ยิ่งสุมไฟโกรธแค้นของประชาชนต่อรัฐบาลทหาร

ในเดือนตุลาคม ปีอวกาศที่ 797 หยางสามารถปลดสร้อยคออาร์เตมิสจากดาวหลักไฮเนสเซินโดยไม่มีการเสียเลือดเนื้อ พลเอกกรีนฮิลล์จึงยอมจำนนและถูกสังหารโดยพลตรีลินช์ ผู้ก่อการคนอื่นอำพรางว่ากรีนฮิลล์ฆ่าตัวตาย รัฐบาลทหารจึงล่มสลาย เป็นจุดสิ้นสุดของสงครามกลางเมืองเสรีพันธมิตร

สมาชิกบางส่วนฆ่าตัวตาย บางส่วนถูกจับกุมและถูกดำเนินคดีข้อหากบฏล้มล้างการปกครอง แต่บางส่วนเช่นพลโทบรอนซ์หลบหนีไปได้

## สมาชิกคนสำคัญ

* พลเอกดไวต์ กรีนฮิลล์ จเรทหารทั่วไป
* พลโทบรอนซ์ เจ้ากรมข่าวทหาร
* พลโทเลอกร็องฌ์ ผู้บัญชาการกองเรือที่ 11
* พลตรีอาเธอร์ ลินช์
* พลจัตวาแอนดรูว์ ฟอล์ก
* พันเอกเอเวนส์
* พันเอกเบย์
* พันเอกคริสเทียน

## อ้างอิง

1. ↑ LOGH: *The Yang Fleet Goes Out*
2. ↑ LOGH: *The Battle of Doria Starzone, And...*
3. ↑ LOGH: *Victory for Whose Sake?*